រដ្ឋាភិបាល​កោះ​ហៅ​អង្គ​ទូត​បរទេស​មក​ស្តាប់​ការ​ពន្យល់​ពី​ការ​ចាប់​ខ្លួន​បក្ស​ប្រឆាំង
ឯកអគ្គ​រដ្ឋ​ទូត ​តំណាង​អង្គការ​សហ​ប្រជាជាតិ​និង​សហគមន៍​អឺរ៉ុប​សរុប​ចំនួន​២៤​រូបបានមក​ចូល​រួម​ស្តាប់​ការ​ពន្យល់​​របស់​រដ្ឋា​ភិបាល​អំពី​អំពើ​ហិង្សា​នេះ។
ភ្នំពេញ — ឯកអគ្គរដ្ឋទូត អង្គការសហប្រជាជាតិនិងសហគមន៍អឺរ៉ុបនៅថ្ងៃពុធនេះបានជំរុញឲ្យគណបក្សប្រជាជនកម្ពុជានិងគណបក្សសង្គ្រោះជាតិបញ្ចប់ជម្លោះហើយទទូចឲ្យមានការដោះលែងក្រុមតំណាងរាស្ដ្រនិងមន្ត្រីគណបក្សជំទាស់ទាំងប្រាំមួយរូប។ ជំហរបែបនេះធ្វើឡើងក្នុងជំនួបជាមួយក្រសួងយុត្តិធម៌និងក្រសួងមហាផ្ទៃនៅរសៀលថ្ងៃពុធនេះក្នុងទីក្រុងភ្នំពេញ។ ជំនួបនេះធ្វើឡើងមួយថ្ងៃប៉ុណ្ណោះក្រោយពីមានការប៉ះទង្គិចយ៉ាងធ្ងន់ធ្ងររវាងក្រុមអ្នកគាំទ្រគណបក្សសង្គ្រោះជាតិនិងក្រុមអាជ្ញាធរហើយបណ្តាលឲ្យមានមនុស្សយ៉ាងតិច៥០នាក់រងរបួសធ្ងន់និងស្រាល។ ព្រមជាមួយគ្នានោះតំណាងរាស្ដ្រដែលមិនទាន់មានអភ័យឯកសិទ្ធិរបស់គណបក្សសង្គ្រោះជាតិចំនួនប្រាំរូបនិងមន្ត្រីរបស់គណបក្សនេះម្នាក់ត្រូវបានចាប់ខ្លួននិងឃុំឃាំងនៅគុកព្រៃស ជាបណ្តោះអាសន្ន។ ឯកអគ្គរដ្ឋទូត តំណាងអង្គការសហប្រជាជាតិនិងសហគមន៍អឺរ៉ុបសរុបចំនួន២៤រូបបានមកចូលរួមស្តាប់ការពន្យល់របស់រដ្ឋាភិបាលអំពីអំពើហិង្សានេះ។ លោកព្រំ សុខា រដ្ឋលេខាធិការក្រសួងមហាផ្ទៃ មានប្រសាសន៍ក្នុងសន្និសីទកាសែតក្រោយពីជំនួបនោះថាក្រុមអង្គទូតបានសម្តែងការព្រួយបារម្ភនិងទាមទារឲ្យដោះលែងជនដែលត្រូវចាប់ខ្លួន។ «ទាំងអស់គ្នាសុទ្ធតែមានបំណងចង់ឃើញការដោះស្រាយបញ្ចប់បញ្ហារវាងគណបក្សទាំងពីរហើយអ្នកខ្លះក៏លើកឡើងថាគួរតែត្រូវសម្រួលឬដោះលែងអ្នកទាំងប្រាំនាក់។ យើងអត់បានបដិសេធទេ»។ លោកព្រំ សុខា មិនបានបញ្ជាក់ថាតើឯកអគ្គរដ្ឋទូតមួយណាដែលបានធ្វើការទាមទារឲ្យមានការដោះលែងនោះទេ។ក៏ប៉ុន្តែបើយោងតាមប្រភពពីអ្នកចូលរួមស្តាប់នៅក្នុងនោះបញ្ជាក់ថាឯកអគ្គរដ្ឋទូតសហរដ្ឋអាមេរិក លោកវីលៀម ថដ (William E. Todd) គឺជាអ្នកដាក់សំណើនេះ។ លោកព្រំ សុខា បញ្ជាក់បន្ថែមថាក្រុមអ្នកការទូតនិងតំណាងអង្គការសហប្រជាជាតិបានសួរដេញដោលអំពីភស្តុតាងដែលនាំឲ្យមានការចាប់ខ្លួន។ មួយវិញទៀតតំណាងសហគមន៍អន្តរជាតិទាំងនោះក៏បានសង្កត់ធ្ងន់ថាតើការបង្រ្កាបនិងការចាប់ខ្លួនតំណាងគណបក្សសង្គ្រោះជាតិគឺជាចេតនារបស់រដ្ឋាភិបាលដើម្បីចាប់បង្ខំឲ្យចូលតុចរចាឬយ៉ាងណាបន្ទាប់ពីបានជាប់គាំងជាច្រើនខែមកហើយ។ ក៏ប៉ុន្តែលោកព្រំ សុខា បានបដិសេធ។ នៅក្នុងការថ្លែងបើកកិច្ចជំនួប លោកអង្គ វង្សវឌ្ឍនា រដ្ឋមន្ត្រីក្រសួងយុត្តិធម៌បានលើកឡើងថាការចាប់ខ្លួននិងការបង្រ្កាបទៅលើគណបក្សសង្គ្រោះជាតិគឺជាកាតព្វកិច្ចអនុវត្តន៍ច្បាប់របស់ក្រុមអាជ្ញាធរមានសមត្ថកិច្ច។ «ខ្ញុំសូមអនុញ្ញាតបញ្ជាក់បន្ថែមថាអាជ្ញាធរមានសមត្ថកិច្ចមានកាតព្វកិច្ចតាមផ្លូវច្បាប់ដើម្បីអនុវត្តន៍ច្បាប់ហើយការប្រព្រឹត្តិបទល្មើសព្រហ្មទណ្ឌត្រូវទទួលការឆ្លើយតបតាមច្បាប់។ ហើយជនដែលប្រព្រឹតិ្តបទល្មើសត្រូវទទួលទោសតាមច្បាប់ដែរ»។ គ្មានឯកអគ្គរដ្ឋទូត តំណាងអង្គការសហប្រជាជាតិឬសហគមន៍អឺរ៉ុបណាម្នាក់ផ្តល់កិច្ចសម្ភាសន៍ដល់អ្នកយកព័ត៌មាននោះទេ៕